Komission direktiivi 2000/22/EY, annettu 28 päivänä huhtikuuta 2000, kapearaiteisiin pyörillä varustettuihin maatalous- ja metsätraktoreihin kuljettajan istuimen eteen kaatumisen varalta asennetuista suojarakenteista annetun neuvoston direktiivin 87/402/ETY mukauttamisesta tekniikan kehitykseen (ETA:n kannalta merkityksellinen teksti)



Virallinen lehti nro L 107 , 04/05/2000 s. 0026 - 0027



Komission direktiivi 2000/22/EY, annettu 28 päivänä huhtikuuta 2000, kapearaiteisiin pyörillä varustettuihin maatalous- ja metsätraktoreihin kuljettajan istuimen eteen kaatumisen varalta asennetuista suojarakenteista annetun neuvoston direktiivin 87/402/ETY mukauttamisesta tekniikan kehitykseen (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon pyörillä varustettujen maatalous- ja metsätraktoreiden tyyppihyväksyntää koskevan jäsenvaltioiden lainsäädännön lähentämisestä 4 päivänä maaliskuuta 1974 annetun neuvoston direktiivin 74/150/ETY(1), sellaisena kuin se on viimeksi muutettuna komission direktiivillä 2000/2/EY(2), ja erityisesti sen 11 artiklan, ottaa huomioon kapearaiteisiin pyörillä varustettuihin maatalous- ja metsätraktoreihin kuljettajan istuimen eteen kaatumisen varalta asennetuista suojarakenteista 25 päivänä kesäkuuta 1987 annetun neuvoston direktiivin 87/402/ETY(3), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 11 artiklan, sekä katsoo seuraavaa: (1) Turvallisuuden parantamiseksi on tarpeen tarkentaa kapearaiteisiin pyörillä varustettuihin maatalous- ja metsätraktoreihin kuljettajan eteen kaatumisen varalta asennettujen suojarakenteiden testausmenetelmiä ottaen huomioon suojarakenteiden moninaisuus. (2) Suojarakenteiden testausmenetelmät olisi yhdenmukaistettava niiden menetelmien kanssa, jotka määritellään maataloustraktoreiden suojarakenteiden virallisia testejä (staattiset testit) koskevassa Taloudellisen yhteistyön ja kehityksen järjestön (OECD) säännössä 6. (3) Sen vuoksi olisi muutettava direktiiviä 87/402/ETY. (4) Tämän direktiivin säännökset ovat direktiivin 74/150/ETY 12 artiklalla perustetun tekniikan kehitykseen mukauttamista käsittelevän komitean lausunnon mukaiset, ON ANTANUT TÄMÄN DIREKTIIVIN: 1 artikla Muutetaan direktiivin 87/402/ETY liitteet I-V ja VII tämän direktiivin liitteen mukaisesti. 2 artikla 1. Alkaen 1 päivästä heinäkuuta 2001 jäsenvaltiot eivät saa: - evätä traktorityypiltä EY-tyyppihyväksyntää, direktiivin 74/150/ETY 10 artiklan 1 kohdan kolmannessa luetelmakohdassa tarkoitettua asiakirjaa tai kansallista tyyppihyväksyntää eivätkä - kieltää traktoreiden ensimmäistä käyttöönottoa, jos kyseiset traktorit ovat direktiivin 87/402/ETY, sellaisena kuin se on muutettuna tällä direktiivillä, vaatimusten mukaiset. 2. Alkaen 1 päivästä tammikuuta 2002 jäsenvaltiot: - eivät saa enää myöntää traktorityypille direktiivin 74/150/ETY 10 artiklan 1 kohdan kolmannessa luetelmakohdassa tarkoitettua asiakirjaa, jos kyseinen traktorityyppi ei ole direktiivin 87/402/ETY, sellaisena kuin se on muutettuna tällä direktiivillä, vaatimusten mukainen, ja - saavat evätä traktorityypiltä kansallisen tyyppihyväksynnän, jos kyseinen traktorityyppi ei ole direktiivin 87/402/ETY, sellaisena kuin se on muutettuna tällä direktiivillä, vaatimusten mukainen. 3 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 30 päivänä kesäkuuta 2001. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuissa kysymyksissä antamansa keskeiset kansalliset säännökset kirjallisina komissiolle. 4 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 5 artikla Tämä direktiivi on osoitettu kaikille jäsenvaltioille. Tehty Brysselissä 28 päivänä huhtikuuta 2000. Komission puolesta Erkki Liikanen Komission jäsen (1) EYVL L 84, 28.3.1974, s. 10. (2) EYVL L 21, 26.1.2000, s. 23. (3) EYVL L 220, 8.8.1987, s. 1. LIITE Muutetaan direktiivin 87/402/ETY liitteet I-V ja VII seuraavasti: 1. Korvataan liitteessä I oleva 1 kohta seuraavasti: "Sovelletaan OECD:n säännössä 6 olevan 1 kohdan määräyksiä (24 päivänä marraskuuta 1987 tehty päätös K(87) 53 lopullinen, sellaisena kuin se on viimeksi muutettuna 3 päivänä maaliskuuta 1999) lukuun ottamatta 1.1 kohtaa.". 2. Korvataan liite II seuraavasti: "LIITE II TEKNISET VAATIMUKSET Kapearaiteisiin pyörillä varustettuihin maatalous- ja metsätraktoreihin kuljettajan istuimen eteen kaatumisen varalta asennetun suojarakenteen EY-tyyppihyväksynnän edellyttämät tekniset vaatimukset ovat OECD:n säännössä 6 olevassa 3 kohdassa asetetut vaatimukset (24 päivänä marraskuuta 1987 tehty päätös K(87) 53 lopullinen, sellaisena kuin se on viimeksi muutettuna 3 päivänä maaliskuuta 1999). Näinä teknisinä vaatimuksina ei sovelleta niitä kyseisen 3 kohdan osia, jotka koskevat testausselostetta, vähäisiä muutoksia ja tunnistamista.". 3. Poistetaan liitteet III, IV ja V. 4. Korvataan liitteessä VII oleva ensimmäinen luetelmakohta seuraavasti: "- suorakulmio, jonka sisällä on pieni "e"-kirjain ja sen jäljessä osan tyyppihyväksynnän antaneen maan tunnusnumero: Saksa 1, Ranska 2, Italia 3, Alankomaat 4, Ruotsi 5, Belgia 6, Espanja 9, Yhdistynyt kuningaskunta 11, Itävalta 12, Luxemburg 13, Suomi 17, Tanska 18, Portugali 21, Kreikka 23, Irlanti 24.".